23 વીમા કંપનીઓ પાસે વીમાધારકોનાં 15167 કરોડ, પણ દાવેદાર નથી
સોમવાર, જાન્યુઆરી 21 2019, 19:13 Hrs(IST)
નવગુજરાત સમય | Publish Date: Jul 29 2018 9:43PM
એલઆઈસી પાસે જ રૂ. ૧૦૫૦૯ કરોડ જમા: ઇરડા પાસેથી ચોંકાવનારી માહિતી મળી
દેશની ૨૩ વીમા કંપનીઓ પાસે વીમાધારકોના રૂ. ૧૫,૧૬૭ કરોડ રૂપિયા જમા પડ્યા છે, જેના કોઈ દાવેદાર નથી. આ રૂપિયા માટે કોઈ લેવાલ નથી. ઈન્સ્યોરન્સ રેગ્યુલેટરી એન્ડ ડેવલપમેન્ટ ઓથોરિટી ઓફ ઈન્ડિયા (ઈરડા) ડેટા અનુસાર આ જાણકારી મળી છે. ઈરડાએ વીમા કંપનીઓને આ પ્રકારના વીમાધારકોની ઓળખ કરીને તેમને તેમના પૈસા ચૂકવી આપવા નિર્દેશ કર્યો છે.
દરેક વીમાકંપનીમાં પોલિસીધારકની સુરક્ષા માટે બનાવાયેલી ડિરેક્ટર સ્તરની સમિતિને જવાબદારી સોંપવામાં આવી છે કે તે વીમાધારકોની તમામ રકમ ચૂકવી આપે. દાવેદાર નથી એવી કુલ ૧૫૧૬૬.૪૭ કરોડ રૂપિયાની રકમમાંથી એકલા એલઆઈસી પાસે જ રૂ. ૧૦૫૦૯ કરોડ રૂપિયા પડ્યા છે. જ્યારે ખાનગી ક્ષેત્રની અન્ય ૨૨ વીમા કંપનીઓ પાસે આવી રીતે રૂ. ૪૬૫૭.૪૫ કરોડ પડ્યા છે. જેના માટે કોઈ દાવેદાર નથી.
ખાનગી વીમા કંપનીઓમાં આઈસીઆઈસીઆઈ પ્રુડેન્શિયલ લાઈફ ઈન્સ્યોરન્સ પાસે ૮૦૭.૪ કરોડ રૂપિયા, રિલાયન્સ નિપ્પોન લાઈફ ઈન્સ્યોરન્સ પાસે ૬૯૬.૧૨ કરોડ રૂપિયા, એસબીઆઈ લાઈફ ઈન્સ્યોરન્સ પાસે ૬૭૮.૫૯ કરોડ રૂપિયા અને એચડીએફસી સ્ટાન્ડર્ડ લાઈફ ઈન્સ્યોરન્સમાં ૬૫૯.૩ કરોડ રૂપિયા પડ્યા છે.
ઈરડાઈએ આ જીવન વીમા કંપનીઓને કહ્યું છે કે તે તમામ પોતાની વેબસાઈટ પર સર્ચ ઓપ્શન આપે જેના પર પોલિસીધારક અથવા લાભાર્થી કે તેમના પરિવારજન એ જાણી શકે કે તેમની લેણી નીકળતી કોઈ રકમ કંપની પાસે પડી છે. પોલિસીધારકે વીમા કંપનીઓની વેબસાઈટ પર પોતાનો પોલિસી નંબર, પાન, નામ, જન્મતારીખ અને આધાર નંબર વગેરે આપવાના રહેશે.
જીવન વીમાની પ્રિમિયમની રકમ વિવિધ વીમા કંપનીઓ પાસે પડી હોય અને તેના માટે કોઈ દાવેદાર ન મળવાથી રકમ વીમાકંપનીઓ પાસે જ પડી રહી છે. વાસ્તવમાં, જીવન વીમો લેનારા અનેક લોકો થોડા પ્રિમિયમ ભર્યા પછી પ્રિમિયમ ભરવાનું બંધ કરી દેતા હોય છે અને પોલિસી લીધી હોવાનું ભૂલી પણ જતા હોય છે.
આ ઉપરાંત ઘણા લોકો એવા પણ હોય છે કે પોલિસી ખરીદે ત્યારે તેમાં નોમિનીનું નામ ઉમેરતા હોતા નથી. આના કારણે જે તે પ્રિમિયમની ચૂકવાયેલી રકમ વીમાકંપનીઓ પાસે પડી રહે છે. એવામાં પોલિસી લઈને ભૂલી જનારા કે પોલિસીધારકના મૃત્યુ પછી તેમના પરિવારજનોને વીમાપોલિસી અંગેની પૂરતી માહિતી ન હોવાના કારણે વીમા કંપની પાસે પડેલી રકમ માટે કોઈ દાવો જ થતો નથી. આ સ્થિતિમાં દેશની ૨૩ વીમાકંપનીઓ પાસે કુલ ૧૫૧૬૭ કરોડની રકમ જમા થઈ ગઈ છે જેનું કોઈ લેવાલ નથી.